钦定古今图书集成/明伦汇编/官常典/第666卷 > 韩安国
## 钦定古今图书集成/明伦汇编/官常典/第666卷 > 韩安国

按《汉书》本传：“安国字长孺，梁成安人也，后徙睢阳。尝
受《韩子杂说》。邹田生所事梁孝王为中大夫。吴、楚反
时，孝王使安国及张羽为将，捍吴兵于东界。张羽力
战，安国持重，以故吴不能过梁。吴楚破安国，张羽名
由此显。梁孝王以至亲故，得自置相、二千石，出入游
戏，僭于天子，天子闻之心不善。太后知帝弗善，乃怒”
梁使者弗见，案责王所为。安国为梁使，见大长公主
而泣曰：“何梁王为人子之孝，为人臣之忠，而太后曾
不省也夫前日吴、楚、齐、赵七国反，自关以东皆合从
而西向，唯梁最亲为限难。梁王念太后，帝在中而诸
侯扰乱，一言泣数行，而下跪送臣等六人，将兵击却
吴、楚，吴、楚以故兵不敢西，而卒破亡，梁之力也。今太
后以小苛礼责望梁王，梁王父兄皆帝王，而所见者
大，故出称跸，入言警。车旗皆帝所赐，即以嫮鄙小县，
驱驰国中，欲夸诸侯，令天下知太后，帝爱之也。今梁
使来，辄案责之，梁王恐，日夜涕泣思慕，不知所为。何
梁王之忠孝而太后不恤也？”长公主具以告太后。太
后喜曰：“为帝言之！”言之，帝心迺解，而免冠谢太后曰：
“兄弟不能相教。”迺为太后遗忧，悉见梁使，厚赐之。其
后梁王益亲驩太后、长公主更赐安国直千馀金，由
此显结于汉。其后安国坐法抵罪，蒙狱吏田甲辱安
国。安国曰：“死灰独不复然乎？”甲曰：“然。”即溺之。居无几，
梁内史缺，汉使使者拜安国为梁内史，起徒中为二
千石。田甲亡，安国曰：“甲不就官，我灭而宗。”甲肉袒谢。
安国笑曰：“公等足与治乎？”卒善遇之。内史之缺也，王
新得齐人公孙诡，说之，欲请为内史窦太后所，乃诏
王以安国为内史。公孙诡、羊胜说王求为帝太子及
益地事，恐汉大臣不听，迺阴使人刺汉用事谋臣，及
杀故吴相爰盎。景帝遂闻诡、胜等计画，迺使使捕诡、
胜必得汉使十辈。至梁、相以下，举国大索，月馀弗得。
安国闻诡、胜匿王所，迺入见王而泣曰：“主辱者臣死，
大王无良臣，故纷纷至此。今胜、诡不得，请辞赐死。”王
曰：“何至此？”安国泣数行下，曰：“大王自度于皇帝，孰与
太上皇之与高帝及皇帝与临江王亲？”王曰：“弗如也。”
安国曰：“夫太上皇、临江，亲”父子间，然。高帝曰：“提三尺
取天下者朕也。”故太上皇终不得制事，居于栎阳。临
江适长太子，以一言过，废王临江，用宫垣事，卒自杀
中尉府。何者？治天下终不用私乱公。《语》曰：“虽有亲父，
安知不为虎？虽有亲兄，安知不为狼？”今大王列在诸
侯，訹邪臣浮说，犯上禁，挠明法。天子以太后故，不忍
致法于大“王。太后日夜涕泣，幸大王自改，大王终不
觉寤。有如太后宫车即晏驾，大王尚谁攀乎？”语未卒，
王泣数行而下。谢安国曰：“吾今出之。”即日诡胜自杀。
汉使还报，梁事皆得释，安国力也。景帝太后益重安
国。孝王薨，共王即位，安国坐法失官家居。武帝即位，
素闻安国贤，召以为北地都尉，迁大司农、御史大夫。